SET พรุ่งนี้แกว่งแคบ ขณะตลาดจับตาปัจจัยชี้นำจากสหรัฐ
บล.โกลเบล็ก คาดว่าตลาดพรุ่งนี้จะแกว่งแคบ เนื่องจากนักลงทุนคงจะจับตาคำแถลงของประธานเฟดเกี่ยวกับแนวโน้มของอัตราดอกเบี้ย และตัวเลขเศรษฐกิจของสหรัฐฯที่จะมีขึ้นในวันศุกร์นี้ พร้อมให้กรอบการแกว่งไว้ที่ 1,520-1,540 จุด
21 พ.ค. 2558

นายชัยยศ จิวางกูร ผู้อำนวยการฝ่ายวิเคราะห์กลยุทธ์การลงทุน บล.โกลเบล็ก เปิดเผยถึงตลาดหุ้นไทยวันนี้ (21 พ.ค.) ปรับตัวขึ้นได้ดี โดยหุ้นในกลุ่มพลังงานที่ปรับตัวขึ้นไปหลังราคาน้ำมันดิบขึ้นมาใกล้ระดับ 60 เหรียญฯ/บาร์เรลอีกครั้ง นอกจากนี้รายงานผลการประชุมธนาคารกลางสหรัฐ (FED) ยังไม่มีแนวโน้มที่จะปรับขึ้นอัตราดอกเบี้ยในการประชุมครั้งต่อไป ทำให้มีแรงซื้อกลับเข้ามา ด้านตลาดหุ้นภูมิภาคส่วนใหญ่อยู่ในแดนบวกเล็กน้อย
นอกจากนี้ ปัจจัยในประเทศมีส่วนช่วยหนุนตลาดจากการที่รมว.คมนาคมเตรียมจะเสนอโครงการเกี่ยวกับรถไฟฟ้าเข้าครม.ในเดือนมิ.ย.และก.ค.นี้ ทำให้มีแรงซื้อจากหุ้นในกลุ่มรับเหมาฯเข้ามาช่วยหนุนตลาดด้วย
แนวโน้มการลงทุนในวันพรุ่งนี้ (22 พ.ค.) คาดว่าตลาดจะแกว่งแคบ เนื่องจากนักลงทุนคงจะจับตาคำแถลงของประธานเฟดเกี่ยวกับแนวโน้มของอัตราดอกเบี้ย และตัวเลขเศรษฐกิจของสหรัฐฯที่จะมีขึ้นในวันศุกร์นี้ พร้อมให้กรอบการแกว่งไว้ที่ 1,520-1,540 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
KTB ปิดที่ 18.60 บาท ลดลง 0.80 บาท
KBANK ปิดที่ 199.50 บาท ลดลง 1.50 บาท
AOT ปิดที่ 306.00 บาท เพิ่มขึ้น 5.00 บาท
TRUE ปิดที่ 12.10 บาท เพิ่มขึ้น 0.10 บาท
PTT ปิดที่ 365.00 บาท เพิ่มขึ้น 4.00 บาท
 
ที่มา: สำนักข่าวอินโฟเควสท์